Wolfgang Herrndorf

Wolfgang Herrndorf (12. juuni 1965 Hamburg – 26. august 2013 Berliin) oli saksa kirjanik, kunstnik ja raamatuillustraator.

Elu ja looming
Wolfgang Herrndorf õppis Nürnbergi kujutavate kunstide akadeemias maalimist. Ta töötas erinevates kirjastustes illustraatori ja kirjanikuna. 
2002. aastal ilmus tema debüütromaan "In Plüschgewittern". Kriitikud liigitasid romaani popkultuuri teoseks. 2007. aastal ilmus omavahel seotud lühijuttude kogu "Diesseits des Van-Allen-Gürtels".

Kirjanikuna saavutas Herrndorf läbimurde 2010. aastal, kui ilmus tema arenguromaan "Tschick" (e.k. "Miks me varastasime auto"), mille peategelased on umbes 14-aastased. Romaani on saksakeelsena müüdud üle kahe miljoni eksemplari, seda on korduvalt auhinnatud ja tõlgitud kümnetesse keeltesse.Eesti Lastekirjanduse Keskus 2011 ilmus romaan "Sand", milles on ühendatud kriminaalromaani, ühiskondliku romaani ja ajaloolise romaani jooned."Die Wüste ist ein sinnloser Ort", Die Zeit, 22.11.11. Järgmisel aastal sai ta selle eest Leipzigi raamatumessi auhinna. 

Herrndorf oli kirjanike jalgpallimeeskonna Autonama liige.

Veebruaris 2010 diagnoositi kirjanikul pahaloomuline ajukasvaja ning Herrndorf hakkas pidama blogi "Arbeit und Struktur", milles kirjeldas oma elu selle haigusega. See ilmus 2013 postuumselt raamatu kujul, nii nagu kirjanik oli soovinud."Wolfgang Herrndorfs Blog soll als Buch erscheinen", Stern, 29.08.13

26. augustil 2013 sooritas Herrndorf Berliinis enesetapu. 

2014. aastal avaldati romaani "Tschick" lõpetamata järg, mis oli kirjutatud naistegelase Isa vaatepunktist. Selle pealkiri oli "Bilder deiner großen Liebe". Aasta hiljem lavastati romaan Dresdeni Staatsschauspieli teatris.

Tunnustus
2008 – Saksa jutustajaauhind ("Diesseits des Van-Allen-Gürtels")
2011 – Leipzigi raamatumessi ilukirjandusauhinna nominatsioon ("Tschick")
2011 – Saksa noortekirjanduse auhind ("Tschick")
2012 – Hans Fallada auhind
2012 – Leipzigi raamatumessi ilukirjandusauhind ("Sand")

Eesti keeles ilmunud
 "Miks me varastasime auto", tõlkinud Terje Loogus, Tallinn, Eesti Raamat 2018. Raamat on valitud Eesti Lastekirjanduse Keskuse 2018. aasta parimate noorteraamatute hulka.

Viited

Välislingid
Blogi "Arbeit und Struktur"

Kategooria:Saksa kirjanikud
Kategooria:Saksamaa kunstnikud
Kategooria:Sündinud 1965
Kategooria:Surnud 2013